
A nonformális és informális környezetben szerzett kompetenciák validálása

A nem formális úton megszerzett tudás elismerése az Európai Unió szakmapolitikájában egyre nagyobb hangsúlyt kap. Nem véletlenül, hiszen számos egyéni, társadalmi, gazdasági előnye és pozitív hatása van. Magyarországon azonban – az európai uniós törekvések ellenére – nem alakult ki átfogó, nemzeti gyakorlata, de még egységes fogalomrendszere sem a validációnak. Több stratégiában megjelenik törekvésként a nemzeti szintű rendszer kialakítása, azonban ennek a gyakorlatba átültetése – pár üdítő példa kivételével – még várat magára.
A rendkívül szerteágazó témának egy kis szeletét, a felnőttképzési intézmények és a nem formális környezetben szerzett tudás validálásának kapcsolatát vizsgálom dolgozatomban.
Véleményem szerint a szektor piaci szereplői közül azok, akik tudatosan és szakszerűen alkalmazzák az előzetesen megszerzett tudás mérését, értékelését és képzésbe történő beszámítását, piaci előnyt szerezhetnek versenytársaikkal szemben. Ehhez pedig a képzési kimenet tanulási eredményekben történő leírását találom az egyik megfelelő módszernek.
A tanulási eredményeket olyan építőelemeknek tartom, amelyek írása és alkalmazása kis energiaráfordítással elsajátítható és rendkívül hatékonyan alkalmazható a validáció eljárásrendjében. Jóval egyszerűbben fel lehet mérni, hogy a képzésben résztvevő birtokolja-e a pontosan megfogalmazott kompetenciákat, ezáltal a felnőtt előzetes tudásának beszámítása könnyebb, gyorsabb és szakszerűbb folyamattá válik. Az előzetesen, nem iskolai keretek között megszerzett tudás felmérése, értékelése és elfogadása bármilyen oktatási folyamat előnyére válhat. Elősegíti a képzésbe történő belépést, lehetővé teszi a képzési folyamatba történő beszámítást. Ez pedig vonzóbbá teszi a képzést és ösztönzi az egész életen át tartó tanulásban való részvételt.
Megítélésem szerint a felnőttképzési intézményekben dolgozók ilyen irányú szakmai felkészültsége – kibővítve a kompetencia mérés módszereinek ismeretével – jelentősen hozzájárulna a nonformális és informális környezetben szerzett tanulási eredmények magasabb szintű méréséhez és beszámításához, valamint az előzetes tudásmérés népszerűségének és alkalmazásának növekedéséhez.
A téma elméleti hátterének feltárása mellett dolgozatom tartalmaz egy saját fejlesztésű képzési programot, amely a felnőttképzéssel foglalkozók előzetes tudás méréséhez kapcsolódó ismereteinek bővítését szolgálja, mert hiszem, hogy a szakszerű validációs folyamat fontos összetevője a minőségi felnőttképzésnek.
 



